เกียรตินาคินลุยหุ้นจีนตั้งเป้าโกยกำไร10%
บลจ.เกียรตินาคินบุกตลาดหุ้นจีน ออกทาร์เก็ตฟันด์ตั้งเป้ากำไร 10% ชี้จังหวะเหมาะเงินไหลเข้าเอเชีย เงินเฟ้อจีนเริ่มคลี่คลาย
31 ส.ค. 2554

บลจ.เกียรตินาคินบุกตลาดหุ้นจีน ออกทาร์เก็ตฟันด์ตั้งเป้ากำไร 10% ชี้จังหวะเหมาะเงินไหลเข้าเอเชีย เงินเฟ้อจีนเริ่มคลี่คลาย
นายศุภกร สุนทรกิจ กรรมการผู้จัดการ บริษัทหลักทรัพย์จัดการกองทุน (บลจ.) เกียรตินาคิน เปิดเผยว่า บริษัทได้ออกกองทุนเปิดเคเค ไชน่า ทาร์เก็ต 10% #1 ตั้งเป้าอัตราผลตอบแทน 10% เสนอขายวันที่ 30 ส.ค.-5 ก.ย.นี้ ลงทุนขั้นต่ำ 5,000 บาท มีนโยบายลงทุนในหลักทรัพย์จีนและฮ่องกง ตั้งเป้ากำไร 10%
“บริษัทมองว่าเป็นจังหวะเข้าลงทุนหุ้นจีน เพื่อคว้าโอกาสรับผลตอบแทน หลังจากเศรษฐกิจจีนเริ่มคลายความกังวลจากสัญญาณการปรับลดระดับความเข้มงวดในการใช้นโยบายการเงิน รวมถึงสัญญาณตัวเลขเงินเฟ้อของจีนมีแนวโน้มชะลอตัวลงในช่วงครึ่งปีหลัง” นายศุภกร กล่าว
นอกจากนี้ ความกังวลของนักลงทุนจากปัญหาหนี้ในยุโรปและเศรษฐกิจสหรัฐทำให้นักลงทุนหันมาสนใจเอเชียมากขึ้น โดยเฉพาะจีนซึ่งเป็นหนึ่งในประเทศหลักที่มีผลต่อการขับเคลื่อนเศรษฐกิจโลก
กองทุนไม่ได้กำหนดอายุโครงการ แต่จะเลิกโครงการเมื่อผู้ถือหน่วยลงทุนได้รับผลตอบแทนไม่น้อยกว่า 10% ของมูลค่าหน่วยลงทุน โดยบริษัทจะรับซื้อคืนหน่วยลงทุนอัตโนมัติในราคาหรือมูลค่าหน่วยลงทุนไม่น้อยกว่า 11 บาท และสับเปลี่ยนหน่วยลงทุนไปยังกองทุนเปิดเคเค มันนี่มาร์เก็ต ฟันด์ เพื่อสนับสนุนการลงทุนต่อเนื่อง